**ELŐTERJESZTÉS**

**Hévíz Város Önkormányzat Képviselő-testület**

**2026. február 26-ai rendkívüli nyilvános ülésre**

**Tárgy:** Magyar Kézilabda Szövetség Országos Tornaterem Felújítási Program XI. üteme keretében a Hévízi Illyés Gyula Általános Iskola tornatermének komplex, energetikai és sportfunkcionális korszerűsítés

**Az előterjesztő:** Naszádos Péter polgármester

**Készítette:** Kránitz Patrícia pályázati ügyintéző

Zerényi Attila beruházási ügyintéző

**Megtárgyalta:** Pénzügyi, Városfejlesztési és Ügyrendi Bizottság

Oktatási, Sport és Szociális Bizottság

**Törvényességi szempontból ellenőrizte:** dr. Tüske Róbert jegyző

Naszádos Péter

Hévíz Város Polgármestere

**1.**

**TÁRGY ÉS TÉNYÁLLÁS ISMERTETÉSE**

Tisztelt Képviselő-testület!

A Magyar Kézilabda Szövetség (MKSZ) meghirdette az Országos Tornaterem Felújítási Program XI. ütemét, amelynek célja a kézilabdázásra alkalmas tornatermek korszerűsítése, valamint az utánpótlás-nevelés infrastrukturális feltételeinek javítása. Részletes dokumentációk elérhetősége:

<https://www.mksz.hu/cikk/8375>

A pályázat benyújtási határideje 2026. február 27. napja 14:00 óra. Az I. pályázati kategóriában a pályázható beruházási érték alsó határa bruttó 30 millió forint, míg felső határa bruttó 300 millió forint pályázónként. Ez az értékhatár lehetőséget biztosít kisebb volumenű, célzott korszerűsítések, valamint komplex, több műszaki elemet érintő fejlesztések megvalósítására egyaránt. A támogatási konstrukció kifejezetten az utánpótlás-nevelést szolgáló, kézilabdázásra alkalmas tornatermek infrastrukturális megerősítését célozza, különös tekintettel az energetikai korszerűsítésre és a sportbiztonsági feltételek javítására.

A program teljes, országos keretösszege 2,2 milliárd forint, amely a látvány-csapatsport támogatási rendszer (TAO) forrásaiból kerül biztosításra. A rendelkezésre álló források országos szinten, pályázati eljárás keretében kerülnek elosztásra, a szakmai indokoltság, a sportági fejlesztési célokhoz való illeszkedés, valamint a formai és tartalmi megfelelőség alapján. A pályázati rendszer versenyalapú, ezért a támogatás elnyerése a rendelkezésre álló keretösszeg, valamint a benyújtott pályázatok szakmai és műszaki minősége függvényében történik. A forráskeret nagysága ugyanakkor lehetőséget teremt arra, hogy a megfelelően előkészített, szakmailag megalapozott fejlesztési koncepcióval rendelkező önkormányzatok reális eséllyel részesüljenek támogatásban. A program sajátossága, hogy a kivitelezést a Magyar Kézilabda Szövetség bonyolítja le, így az önkormányzatnak közvetlen kivitelezési és pénzügyi lebonyolítási feladata nincs. A pályázó önkormányzat vállalja, hogy a beruházás lezárását követően az ingatlant öt évig nem idegeníti el, valamint biztosítja annak sportcélú hasznosítását a pályázati feltételeknek megfelelően.

Hévíz Város Önkormányzata, mint a Hévízi Illyés Gyula Általános Iskola tornatermének tulajdonosa, jogosult pályázat benyújtására.

A vagyonkezelői jogot gyakorló Nagykanizsai Tankerület hozzájáruló nyilatkozatát csatoljuk. A pályázattal érintett ingatlant sem vevői jog, sem vételi jog, sem végrehajtási jog, sem jelzálogjog – ide nem értve a társasági adóról és az osztalékadóról szóló 1996. évi LXXXI. törvény 22/C.§ (6) a) és d) pontja alapján a Magyar Állam javára bejegyzett jelzálogjogot, illetőleg a Magyar Állam által nyújtott közvetlen állami támogatással összefüggésben bejegyzett jelzálogjogot -, sem elidegenítési és terhelési tilalom, sem más olyan teher, amely a pályázathoz kapcsolódó hosszútávú sportcélú hasznosítás akadályát képezheti nem terhelheti.

A fejlesztéssel érintett létesítmény szabványméretű, 20×40 méteres kézilabdapályával rendelkezik, amely rendszeresen szolgálja az iskolai testnevelést, a „Kézilabdázás az iskolában” program foglalkozásait, valamint a Hévízi Sportkör utánpótlás-nevelési tevékenységét. Az intézmény aktív résztvevője a kézilabda utánpótlás-bázis építésének, amely a város sportstratégiájában is kiemelt szerepet tölt be.

Az elmúlt időszakban a létesítmény sportcélú terhelése jelentősen megnövekedett. A 2025/2026-os tanévben elindult „Kézilabdázás az iskolában” program már az első évben jelentős tanulói létszámot vonzott, amely stabil alapot teremt az egyesületi utánpótlás irányába történő továbblépéshez. A meglévő U14-es korosztályos csapat mellett a következő időszakban az U12-es korosztály rendszeres edzéseinek bekapcsolása is tervezett, továbbá cél a korosztályos tornarendszer helyben történő lebonyolítása. A növekvő igénybevétel ugyanakkor rávilágított a tornaterem műszaki és energetikai hiányosságaira.

**MŰSZAKI TARTALOM:**

A tervezett beruházás műszaki tartalma vonatkozásában elsődleges prioritást élveznek az energetikai hatékonyságot javító felújítások, azaz a csarnoképület és öltöző épületrész nem hőszigetelt tetőfelületeinek és homlokzatainak hőszigetelése, továbbá a korszerűtlen homlokzati nyílászárók cseréje. Ezen felül kiemelten fontos a sportbiztonságot javító fejlesztések, úgymint a csarnok sportpadló burkolatának cseréje, megfelelő ütéselnyelő képességű, magas kopásállóságú burkolatra, ezzel alkalmassá téve a sportcsarnokot a legkomplexebb sportjátékok megtartásán túl akár rendezvényi célú hasznosításra.

Az épület külső felújításán túl elengedhetetlen komplex módon kezelni a létesítmény további műszaki hiányosságait, melyre vonatkozó fejlesztések keretében felújításra kerülne az épület gépészeti rendszere, beleértve a hőszivattyúval megtámogatott HMV előállítást és sötétsugárzókkal megvalósított csarnokfűtést, továbbá az öltözők szellőzőrendszerének felújítását. A fejlesztés keretében megvalósul a jelenlegi korszerűtlen világítási és elektromos hálózat modernizálása, a meglévő hagyományos fényforrásokat LED lámpatestekre cseréljük, ezzel növelve az energiahatékonyságot és az üzembiztonságot. Továbbá elvégzésre kerülnek a nélkülözhetetlen belső felújítási munkák, azaz a falfelületek festése is.

Összefoglalva a tervezett beruházás – fűtéskorszerűsítés, homlokzati és tető hőszigetelés, pályaburkolat csere, gépészeti és elektromos korszerűsítés, valamint kapcsolódó helyreállítási munkák – komplex módon kezeli a létesítmény műszaki és sportfunkcionális hiányosságait. Az energetikai fejlesztések révén csökken az intézmény hővesztesége és üzemeltetési költsége, javul a belső hőkomfort, és kiszámíthatóbbá válik a téli időszakban történő edzés- és versenyszervezés. A korszerű sportpadló és megfelelő világítás biztosítja a biztonságos, versenyszintű sportolás feltételeit, csökkenti a sérülésveszélyt és megfelel a kézilabda sportág követelményeinek.

A teljes körű fejlesztés több egymásra épülő fejlesztési területet tartalmaz, melyek együtt biztosítják a létesítmény hosszú távú működőképességét, gazdaságos üzemeltetését, továbbá biztosítja a létesítmény sportfunkcionális megújulását is, lehetővé téve a korosztályos versenyek és tornák helyben történő lebonyolítását.

A fentiek alapján szakmailag indokolt és stratégiailag megalapozott a pályázat benyújtása, amely hozzájárul a városi sportinfrastruktúra fejlesztéséhez, a kézilabda utánpótlás megerősítéséhez és a létesítmény hosszú távon fenntartható működéséhez.

Amennyiben a pályázat támogatást nyer az MKSZ az ingatlan tulajdonosával, amennyiben a pályázó az ingatlan tulajdonosa – a beszerzési eljárás sikeres lezárását követően 30 napon belül – megállapodást köt *1. mellékletként* csatolt megállapodás minta szerint, amelynek főbb feltételei:

● az ingatlan tulajdonosa a megjelölt építési munkákhoz kifejezetten és visszavonhatatlanul hozzájárul;

● ha a pályázó olyan ingatlan tulajdonosa, amely harmadik személy vagyonkezelésében áll, a vagyonkezelő a beruházáshoz, felújításhoz kifejezetten és visszavonhatatlanul hozzájárul;

● a megvalósított tárgyi eszköz beruházás, felújítás az ingatlan tulajdonosának tulajdonába kerül, a pályázó tulajdonában álló ingatlanon közös tulajdon nem keletkezik;

● az elvégzett felújítást az ingatlan tulajdonosa saját gazdagodásaként elismeri;

● a kivitelezés befejezését követően (a műszaki átadás-átvétel sikeres lezárásával) a beruházást az MKSZ üzembe helyezi;

● az MKSZ általi aktiválást követően az MKSZ a beruházással létrejött vagyongyarapodás megtérítése iránti igényéről lemond és egyúttal hozzájárul, hogy a tulajdonos aktiválja a saját könyveibe a beruházást;

● a pályázó köteles a felújítás saját könyveibe történő felvételével kapcsolatos számviteli dokumentumok MKSZ részére történő átadására;

● a pályázó 15 év határozott időre szóló térítésmentes használati és hasznosítási jogot enged az MKSZ-nek a fejlesztéssel érintett ingatlanon, meghatározott idősávokban. Az idősávok hétköznapokon 15 és 21 óra, míg hétvégi napokon 8 és 21 óra közötti időtartamon belül kerülhetnek meghatározásra, azzal, hogy a konkrét idősávok egyeztetésére a megállapodás megkötésekor kerül sor. Az említett időtartamon kívüli idősáv meghatározására indokolt esetben csak az MKSZ kifejezett hozzájárulása esetén van mód;

● az idősávokban való használat jogát az MKSZ külön szerződéssel átengedi valamely MKSZ tagszervezetnek, kézilabdázás, kiemelt utánpótlás-nevelése feladatok ellátása céljára

● az ingatlan tulajdonosa vállalja, hogy beruházás lezártát követően a tulajdont 5 évig nem idegeníti el, illetőleg ezen időtartam alatt kézilabda sportágban sportcélú hasznosításra kötelezett.

A pályázót (amennyiben az nem egyezik az ingatlan tulajdonosával, akkor az ingatlan tulajdonosát is) a beadott pályázat alapján – amennyiben pályázata érvényes és eredményes – szerződéskötési kötelezettség terheli.

A megállapodás időbeli hatálya minimum 5 év, az 5 év határozott idő eltelte előtt rendes felmondással nem szüntethető meg.

Az Önkormányzat nyertes pályázata esetén a beruházási tevékenységet nem az önkormányzat hajtja végre, hanem a Magyar Kézilabda Szövetség, így a támogatással történő elszámolás sem önkormányzati feladat.

Tisztelt Képviselő-testület!

Kérem az előterjesztést megvitatni és a határozati javaslatot elfogadni szíveskedjék. A határozathozatal egyszerű szótöbbséget igényel.

**2.**

**Határozati Javaslat**

1. Hévíz Város Önkormányzatának Képviselő-testülete megtárgyalta a Magyar Kézilabda Szövetség Országos Tornaterem Felújítási Program XI. ütemében való részvétel lehetőségét, és úgy dönt, hogy pályázatot nyújt be az I. pályázati kategóriában a Hévízi Illyés Gyula Általános Iskola tornatermének (8380 Hévíz, Széchenyi utca 25. hrsz: 1089/1) komplex felújítására. A fejlesztés célja a létesítmény energetikai korszerűsítése, a homlokzati és tetőszerkezeti hőszigetelés megvalósítása, valamint a sportpadló cseréje és a kapcsolódó elektromos, illetve épületgépészeti fejlesztések elvégzése annak érdekében, hogy a tornaterem hosszú távon biztonságos, fenntartható és a kézilabda utánpótlás-nevelés követelményeinek megfelelő infrastrukturális környezetet biztosítson.
2. A Képviselő-testület kijelenti, hogy a beruházás megvalósítása esetén az ingatlant a pályázati feltételeknek megfelelően öt éven keresztül nem idegeníti el, és annak sportcélú hasznosítását biztosítja.
3. A Képviselő-testület felhatalmazza a polgármestert a támogatási kérelem benyújtására, a költségvetés véglegesítésére a pályázati keretek figyelembevételével, valamint a pályázathoz kapcsolódó valamennyi szükséges nyilatkozat és dokumentum aláírására, valamint a Magyar Kézilabda Szövetséggel kötendő együttműködési megállapodás aláírására.

Felelős: Naszádos Péter polgármester

Határidő: 2026. február 27.

**4.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Kránitz Patrícia | pályázati ügyintéző |  |  |
| Zerényi Attila | beruházási és műszaki ügyintéző |  |  |
| Olt István | városfejlesztési osztályvezető |  |  |
| dr. Tüske Róbert | jegyző  törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Buza Barnabás | Hévíz SK elnök |  |  |
|  |  |  |  |